III วิ่งยาว 4 วันพุ่ง 14% โบรกฯชูจุดเด่น M&A ลุ้นกำไรปี 64 โต 44%
III วิ่งยาว 4 วันพุ่ง 14% แตะ 12.30 บาท มั่นใจไร้ผลกระทบแอร์เอเชียหยุดทำการ พร้อมปรับกลยุทธ์พัฒนา “โลจิสติกส์” ฟากโบรกคาด “เคมีภัณฑ์-อีคอมเมิร์ซ” หนุนฐานรายได้และกำไรต่อเนื่อง
5 ส.ค. 2564

ผู้สื่อข่าวรายงานว่า วันนี้ (5 ส.ค. 64) ราคาหุ้น บริษัท ทริพเพิล ไอ โลจิสติกส์ จำกัด (มหาชน) หรือ III ปิดตลาดอยู่ที่ระดับ 12.30 บาท เพิ่มขึ้น 0.40 บาท หรือ 3.36% โดยทำจุดสูงสุดที่ 12.40 บาท และทำจุดต่ำสุดที่ 11.50 บาท ด้วยมูลค่าการซื้อ 260.97 ล้านบาท

โดยนายทิพย์ ดาลาล ประธานเจ้าหน้าที่บริหาร III เปิดเผยว่า บริษัทฯยังคงเดินหน้าให้บริการในส่วนของการขนส่งสินค้าระหว่างประเทศได้ตามปกติ แม้ว่าสายการบินแอร์เอเชียจะหยุดให้บริการและสถานการณ์แพร่ระบาดของโควิด-ปี 19 ซึ่งไม่ส่งผลกระทบต่อการดำเนินงานของบริษัทฯ เนื่องจากเป็นการหยุดให้บริการเฉพาะส่วนของผู้โดยสารในประเทศ ส่วนทางบริษัทฯยังคงใช้บริการสายการบินพันธมิตร รวมทั้งไทยแอร์เอเชียเพื่อให้บริการขนส่งสินค้าทางอากาศอย่างต่อเนื่อง
ทั้งนี้ เนื่องจากการปรับกลยุทธ์เพื่อบริหารความเสี่ยง และการจับมือพันธมิตรทางธุรกิจพัฒนาธุรกิจโลจิสติกส์รูปแบบใหม่เพื่อเพิ่มโอกาสทางธุรกิจ ทำให้บริษัทฯ สามารถสร้างผลกำไรได้อย่างโดดเด่นทั้งการเติบโตของรายได้และผลกำไรในทุกกลุ่มธุรกิจหลักที่ให้บริการอยู่ในปัจจุบัน
ด้านบริษัทหลักทรัพย์ ทิสโก้ จำกัด มีมุมมองบวกต่อ III ทั้งในแง่ของความสามารถที่จะเพิ่มอัตรากำไรสุทธิโดดเด่น จากการทำการควบรวมกิจการ (M&amp;A) ทุกปี เพื่อเสริมฐานกำไรและเพิ่มอำนาจการต่อรอง ทั้งนี้คาดว่ากลุ่มธุรกิจให้บริการขนส่งสินค้าทางอากาศจะยังคงเป็นกลุ่มหลักที่ช่วยผลประกอบการ ขณะที่กลุ่มธุรกิจโลจิสติกส์สำหรับเคมีภัณฑ์,สินค้าอันตรายและอีคอมเมิร์ซแพลตฟอร์มมีแนวโน้มการเติบโตที่สูงจึงช่วยหนุนฐานรายได้และกำไรต่อเนื่อง
นอกจากนี้ คาดว่าอัตราการเติบโตของกำไรสุทธิในปี 2564 จะอยู่ที่ 44% เมื่อเทียบจากช่วงเดียวกันของปีก่อน และเติบโตต่อเนื่องที่ 20% ในปี 2565 และจะเติบโตอีก 16% ในปี 2566 จากการคาดอัตราการเติบโตของรายได้และอัตรากำไรขั้นต้น อีกทั้งคาดการเติบโตของส่วนแบ่งกำไรจากเงินลงทุนจะเป็นตัวหลักที่ช่วยหนุนกำไรสุทธิของบริษัทเช่นเดียวกันและจะช่วยให้อัตรากำไรสุทธิของบริษัทเพิ่มขึ้นจาก 10.1% ในปี 2563 เป็น 11.3% ในปี 2564 ส่วนในปี 2565 เป็น 12.9% และในปี 2566 เป็น 13.8%